
הכנסת העשרים
מושב שלישי
<פרוטוקול מס' 505>
מישיבת ועדת העבודה, הרווחה והבריאות
יום שני, י"ב באייר התשע"ז (08 במאי 2017), שעה 11:35
<סדר היום:>
<תיקון הודעה בדבר החלת חוק שירות המדינה (משמעת) על עובדי המועצות הדתיות>
נכחו:

<חברי הוועדה:> 
אלי אלאלוף – היו"ר
<מוזמנים:> 
	אסף רוזנברג
	–
	עו"ד, מנהל אגף המשמעת, נציבות שירות המדינה

	זהר פורת
	–
	עו"ד, המשרד לשירותי דת

	יהושע ישי
	–
	יושב ראש המועצה הדתית, ירושלים


<ייעוץ משפטי: >
נעה בן שבת
<מנהל/ת הוועדה:>
אתי שבתאי
<רישום פרלמנטרי:>
אהובה שרון, חבר תרגומים
<תיקון הודעה בדבר החלת חוק שירות המדינה (משמעת) על עובדי המועצות הדתיות>
<היו"ר אלי אלאלוף:>
היום ה-8 במאי 2017, י"ב באייר התשע"ז, השעה 11:35 ואני מתכבד לפתוח את ישיבת ועדת העבודה, הרווחה והבריאות.
יש לנו תיקון, טעות סופר, בדבר מינוי למועצות הדתיות. 

מי מציג את הנושא?

<נעה בן שבת:>
אדוני, אני יכולה להציג את הדברים. הוועדה דנה בהודעה בדבר החלת חוק שירות המדינה (משמעת) על עובדי המועצות הדתיות. בהודעה, כפי שעלה, נאמר שבכל מקום שכתוב עובד מדינה, יהיה כתוב עובד מועצה דתית. הדבר הזה בעצם גורף ולכאורה נראה שבכל מקום, אם יש לנו בית דין משמעתי בו צריכים להיות חברים עובדי מדינה, עכשיו צריך להרכיב את כל ההרכב מחדש על ידי עובדי מועצה דתית. כמובן לא הייתה כוונה למשמעות הזאת אבל הדבר הזה הוא לשון ההודעה כפי שהיא היום.

לכן אנחנו מתבקשים לתקן את ההודעה הזאת ולומר שבכל מקום בחוק בו מדובר בעובד מדינה, אף עובד מועצה דתית במשמע. זאת אומרת, שתי המשמעויות יכולות להיות זו לצד זו. מצד אחד מחילים את זה על עובדי המועצות הדתיות, את הוראות המשמעת של החוק, אבל מצד שני אנחנו לא מחליפים את הביטוי. זאת אומרת, לא ככל מקום בו כתוב עובד מדינה, בית הדין מורכב מעובדי מדינה, צריך להחליף אותם בעובדי המועצות הדתיות. 

אותו דבר לומר שבכל מקום בו מדובר בשירות המדינה, אף במועצה דתית במשמע ושינויי הדקדוק ייעשו לפי זה. 

<זהר פורת:>
המשרד לשירותי דת. למעשה אנחנו רוצים להחזיר לנוסח שקבוע בהחלטת הממשלה. החלטת הממשלה מדברת בדיוק על הנוסח הזה של עובד מועצה דתית במשמע. בטעות בנוסח שאושר בוועדה ופורסם ברשומות, כפי שהסבירה היועצת המשפטית, עשו החלפה גורפת אבל לא זאת הכוונה. אנחנו בעצם רוצים להחזיר את זה לנוסח החלטת הממשלה.

<יהושע ישי:>
יושב ראש המועצה הדתית, ירושלים. הייתי רוצה לנצל את ההזדמנות הזאת כדי להעיר הערה במישור העקרוני של העניין. בסך הכול הכללי את ההחלטה הזאת העבירו לפני כשלוש שנים ועל זה אני רוצה להביע את העמדה שלנו מצד זה של מה קרה במהלך שלוש השנים. 

במהלך שלוש השנים האלה לדעתי ומהניסיון האישי שלי המשמעת באמצעות נציבות שירות המדינה לא עובדת כמו שציפינו ואומר למה אני מתכוון. בעבר, לפני הכללים האלה, כאשר עובד מועצה דתית הייתה לו בעיה משמעתית, יושב ראש המועצה, מליאת המועצה, ועדה מטעם מליאת המועצה הייתה דנה בנושא המשמעתי שלו. היום במסגרת הזאת המועצה הדתית צריכה להעביר את זה ליועץ המשפטי של משרד הדתות והוא מעביר את התלונה לנציבות.

גברת זהר מעורבת אם אני זוכר נכון במקרה בו לפני שבעה חודשים העברנו לנציבות באותה הדרך, באמצעות היועץ המשפטי של משרד הדתות ישראל פת, ועד היום הנושא לא טופל. אני לא מדבר בעבירה משמעתית שהיא ברמה כזאת אלא מדובר בזיוף דוח נוכחות. העובד לא היה וכתב שהוא היה וגם אמר היכן הוא היה אבל למעשה הוא היה בעיר אחרת. העברנו את זה והנושא עד היום לא מטופל.

<היו"ר אלי אלאלוף:>
זה לא קשור לתיקון הזה.

<יהושע ישי:>
אני מסכים אבל אני חושב שאני צריך לומר את הדברים. הכנסת לא באה לקלקל אלא היא באה לתקן.

<היו"ר אלי אלאלוף:>
אבל זה לא הנושא לדיון. 

<יהושע ישי:>
אני מסכים. נכון.

<היו"ר אלי אלאלוף:>
למרות שמה שאתה אומר, אני יכול לצערי מראש לומר שאתה צודק. כאמור, כרגע לא נדון בזה. אני מציע שהמשרד לשירותי דת ייקח לתשומת לבו את ההערה ויתקן בעצמו את החוק, אם הוא רוצה, בנהלים הפנימיים שלו.

<אסף רוזנברג:>
מנהל אגף המשמעת בנציבות שירות המדינה. אני מוצא לנכון ואפילו כחובה להתייחס לדברים אחרי הערתו של כבודו שאתה חושב שהדברים שנאמרו הם נכונים.

<נעה בן שבת:>
אדוני, אולי נקרא את תיקון ההודעה.

<היו"ר אלי אלאלוף:>
אנחנו נמשיך אבל נשחרר את היועצת המשפטית. אני היחיד שיכול להצביע.

<נעה בן שבת:>
תיקון הודעת בדבר החלת חוק שירות המדינה (משמעת) על עובדי המועצות הדתיות.

לפי חוק שירותי הדת היהודיים (נוסח משולב), התשל"א-1971

בתוקף סמכותה לפי סעיף 13(ג) לחוק שירותי הדת היהודיים (נוסח משולב), התשל"א-1971 (להלן – חוק שירותי הדת היהודיים), לאחר התייעצות עם ארגון העובדים ובאישור ועדת העבודה והרווחה של הכנסת, מורה הממשלה כי ההודעה בדבר החלת שירות המדינה (משמעת) על עובדי המועצות הדתיות תתוקן כך שמיום י"ב בשבט התשע"ד (13 בינואר 2014) במקום פסקה (1) בהודעה, יבוא:

"(1)
בכל מקום בחוק -

(1) שבו מדובר ב"עובד מדינה" אף "עובד מועצה דתית" במשמע.
(2) שבו מדובר ב"שירות המדינה" אף "במועצה דתית" במשמע, ושינוי הדקדוק ייעשו לפי זה".

<היו"ר אלי אלאלוף:>
מי בעד אישור תיקון ההודעה? מי נגד? 

הצבעה

בעד – פה אחד
תיקון הודעה בדבר החלת חוק שירות המדינה (משמעת) על עובדי המועצות הדתיות נתקבלה.

<היו"ר אלי אלאלוף:>
התיקון התקבל פה אחד.

אדוני, אם אתה רוצה לומר משהו, אני מוכן.

<אסף רוזנברג:>
לשם הפרוטוקול. אנחנו עוסקים בתחום המועצות הדתיות כבר שלוש שנים. מדובר ב-130 מועצות דתיות. מאז ועד היום עסקנו בלא מעט מקרים בכל רחבי הארץ. אנחנו השעינו הרבה עובדי מועצה דתית בכל מיני מקומות בארץ וגם בירושלים. אני מניח שחברי יכול לאשר שיש עובדים מושעים על ידי נציבות שירות המדינה, אגף המשמעת. במסגרת האחריות הכוללת שהוכפפה אלינו, המועצות הדתיות, כמו גם מאתיים אלף עובדים נוספים בשירות הציבורי, אני מניח שיש מקרים שבגלל משאבי אנוש וכוח אדם, שיכול להיות שטופלו ברמה לא מהירה כפי שהוא ציפה לה.

<היו"ר אלי אלאלוף:>
אני אומר שלמרות ההסברים, אני משתכנע. אין דבר יותר גרוע מאשר סחבת בבעיות של משמעת.

<אסף רוזנברג:>
אני מסכים.

<היו"ר אלי אלאלוף:>
אני בטוח שאתה מסכים לכך. תטפלו בזה בהקדם האפשרי.

אני מבקש לנעול את הישיבה. הישיבה נעולה.

<הישיבה ננעלה בשעה 11:45.>

